als_Latn dik_Latn sag_Latn
Flamurtari çon kasetën e ndeshjes në prokurori
- 603 Lexime
- (05:11 , 06/03/2015)
- 0 Komente
Nga: JETON SELIMI *
Flamurtari ka dërguar në prokurori kasetën e ndeshjes Partizani-Flamurtari, ku të kuqtë fituan me përmbysje në pjesën e dytë. Menjëherë pas nde-shjes, ka qenë administratori i klubit, Sinan Idrizi, ai që ka deklaruar se ekipi i tij ka luajtur pisët dhe se lojtarë të ndryshëm janë përfshirë në trukimin e këtij takimi. Ndryshe nga rasti i muajit të kaluar, ku Idrizi akuzoi skuadrën e Teutës për trukim, kësaj radhe ai lë jashtë akuzave Partizanin, ndërsa e shfryu mllefin me ekipin e tij, duke aluduar se lojtarë të ndryshëm, kanë qenë pjesë e përfshirjes në kurdisjen e rezultatit. Idrizi kërkoi të mërkurën një mbledhje urgjente të bordit drejtues, takim që u zhvillua dje dhe në përfundim të tij, u kërkua që të hetohet ndeshja, teksa u dorëzuan në prokurori pamjet filmike të 90 minutëshit të luajtur në “Niko Dovana”.
“Duke marrë shkas nga ngjarjet e ndodhura në ndeshjen Partizani-Flamurtari, duke pasur dyshime të forta se kjo ndeshje është trukuar nga disa futbollistë, bordi drejtues i “Flamurtari Football Club” u mblodh sot (dje) dhe vendosi:
– Denoncimin në pro-kurori të ndeshjes Partizani-Flamurtari duke i vënë në dispozicion prokurorisë të gjitha pamjet filmike dhe analizën teknike të ndeshjes.
– Vënien në dijeni të Komisionit të Etikës pranë FSHF-së për zbardhjen e kësaj çështjeje.
Ne sigurojmë mbarë opinionin publik se “Flamurtari Football Club” mbetet i vendosur për t’i shkuar deri në fund kësaj çështjeje, për të sqaruar se asnjë individ ose grup individësh nuk mund të hedhë baltë mbi Flamurtarin apo administratorin që ka marrë përsipër të ngrejë një ekip në nivelin që i takon. Kushdo që do të dalë i implikuar në këtë çështje, nuk do të ketë më mundësi që të jetë pjesë e futbollit shqiptar.
Në deklaratën e mësipërme, vërehet se Flamurtari ka kërkuar nga strukturat e hetimit penal dhe atij sportiv që të marrë çështjen në shqyrtim, ndërsa 24 orë më parë, Sinan Idrizi ishte shprehur se në mbledhjen e bordit do të kishte edhe “koka të prera” nga ata 4-5 lojtarë, të cilët Idrizi dyshonte se ishin të përfshirë në kurdisjen e rezultatit. Në takimin e luajtur në Durrës, Flamurtari do të kalonte i pari në avantazh me anë të Telushit, por në pjesën e dytë Partizani do të përmbyste rezultatin me golat e Rrahmanit dhe Raçiçit. Dy tablotë e ndryshme të takimit, me Flamurtarin që fiton pjesën e parë dhe humbet të dytën, kanë sjellë edhe mërinë e Idrizit, që dorëzon ekipin në prokurori. Gjithashtu, bordi kuqezi ka vënë në lëvizje edhe Komisionin e Etikës në Federatën Shqiptare të Futbollit, por në situata dhe më të rënda se ajo e “Niko Dovanës”, vendimet e etikës nuk të lënë të shpresosh se kësaj radhe do të tundë nga themelet futbollin, gjithmonë, nëse vërtetohet se diçka nuk shkon në atë 90 minutësh.
(d.d/GSH/BalkanWeb)
als_Latn glg_Latn unk als_Latn als_Latn als_Latn als_Latn als_Latn als_Latn als_Latn als_Latn kab_Latn